Die bouproses het begin - Karookraal Ontwikkeling
Die bouproses het begin
GeplaasDec 05, 2017
Karookraal se eerste boukontrakteur is aangestel
Francois van Zyl Argitekte het die eerste twee huise se planne finaliseer vir indiening by die munisipaliteit vir goedkeuring. Fires van Vuuren, Karookraal se bourekenaar, het die planne gemeet, 'n hoeveelheidslys saamgestel en vier kontrakteurs genooi om te tender. Soos verwag was die tendertariewe baie goed en kon ons Gielie Gagiano van Gagiano Projekte aanstel as ons eerste boukontrakteur. Sy tariewe was goed en ons gaan vroeg in die nuwe jaar 'n verdere drie huise by sy kontrak voeg, wat hom dan die eerste vyf huise gee om te voltooi. Die terrein is aan Gagiano Projekte oorhandig en hulle het hul reeds op die terrein gevestig.
Bevestiging van boukostes
Met goeie tendertariewe van die vier kontrakteurs wat vir die eerste huise getender het nou beskikbaar, kan die berekening van boukostes baie akkuraat voorsien word. Hierdie kostes is aan Keuler Eiendomme voorsien, wat jou as koper nou beter kan adviseer. Met die koper se toegang tot Francois van Zyl Argitekte, kan hy jou as koper ook adviseer oor die potensiaal van elke erf en wat jy vir jou begroting kan bekom.
Ons ontwikkelaars moes gereeld van potensiële kopers hoor: "Gaan die ontwikkeling aan? Gaan die ontwikkelaar dit maak? Ek gaan maar liewer wag tot die dorp begin loop!"
Riaan Stander as ontwikkelingsbestuurder en aandeelhouer kan bevestig: "Die grond se aankoop, die voorsiening van strate, water, riolering en elektrisiteit, die bou van die ingangshekke, die bou van die skouhuis – dit is alles op 'n kontantbasis gedoen. Daar is geen verband op die ontwikkeling nie. Die dorpsregister is oop, die eerste erwe is oorgedra en die eerste huise se boukontrakte is toegeken. Ja, die dorp het begin loop!"
Karookraal se ontwikkelaar verwag 'n baie goeie seisoen en beveel potensiële kopers aan om nou te koop voor die aanvraag die pryse noodgedwonge opjaag.
Klaargeboude huis of erfkoop en bou?
"Moet ek liewer 'n klaar huis koop; of moet ek my maar pionier hou en 'n erf koop en bou?" Dit is die vraag waarmee baie potensiële kopers spook. As jy 'n klaargeboude huis koop, moet jy weet dat iemand anders hom na sy/haar behoefte gebou het, die kostes gedra het, en die huis slegs teen 'n goeie wins sal verkoop, m.a.w. jy gaan waarskynlik meer betaal vir 'n klaargeboude huis – veral in Hartenbos waar daar 'n onderaanbod van eiendom is.
Die voordele om in Karookraal te bou is baie: jy kry jou doelgerigte ontwerp, jy kan in fases bou, jy het 'n argitek wat die bouwerk monitor, jy het 'n bourekenaar wat die maandelikse boukoste sertifiseer, jy het 'n bouer wat 'n paar huise gelyktydig bou en jou dus die voordeel van beter tariewe gee, en dan het jy die ontwikkelingsbestuurder wat kyk dat niemand in die dorp droogmaak en daardeur jou belegging beïnvloed nie. Jy gaan nie sommer beter kry nie!
Ons nuwe windpomp
Ja, die windpomp is ons logo en rigtingwyser, maar wat as hy nie wil saamspeel (of saamdraai) nie? Die ou windpomp het nie gewerk nie en is gekoop as 'n fokuspunt. Dit is opgerig in die ingang en omdat dit meganies nie meer funksioneel was nie, is die kop vasgesweis sodat dit nie meer kon draai nie. Alles goed en wel, tot die wind sterk genoeg is om die kop letterlik af te draai dat dit met staander en al na moederaarde kyk! Ons het ons les geleer; die nuwe windpomp werk meganies en het 'n uitstekende remstelsel waarmee ons die "winde van verandering" kan trotseer. Selfs die karooboere komplimenteer ons op die nuwe windpomp! Kom kyk gerus!